Diari Oficial de la Generalitat Valenciana


Sumari del DOGV 2559, del 26-07-1995 (1995/835612)

DECRET 206/1995, de 24 de juliol, del Govern Valencià, pel qual es modifica el Decret 83/1994, de 26 d'abril, el qual aprovà el Reglament de l'Institut Valencià de Finances.
-----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/07/24/206/dof/vci/html**

### Dades del document

Número de DOGV
:   2559

Data del DOGV
:   26-07-1995

Secció del DOGV
:   DISPOSICIONS GENERALS

Número del document
:   1995/835612


Data del document
:   24-07-1995

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 206/1995, de 24 de juliol, del Govern Valencià, pel qual es modifica el Decret 83/1994, de 26 d'abril, el qual aprovà el Reglament de l'Institut Valencià de Finances. 95/5934]  
La política d'austeritat que presideix el nou Govern Valencià sorgit després de les últimes eleccions autonòmiques, fa necessària la modificació del Reglament de l'Institut Valencià de Finances, en el sentit de permetre acumular les funcions del seu director general en el secretari general de la Conselleria d'Economia i Hisenda.  
Al mateix temps, raons d'economia i celeritat en la gestió fan aconsellable que el nomenament i el cessament de la persona que tinga el càrrec de director general de l'Institut, el faça el mateix Govern Valencià.  
Per això, a proposta del conseller d'Economia i Hisenda, i amb la deliberació prèvia del Govern Valencià en la reunió del dia 24 de juliol de 1995,  
DECRETE:  
Article únic  
Es modifiquen els articles 8, 19, 20 i 21 del Reglament de l'Institut Valencià de Finances, que queden redactats de la forma següent:  
«Article 8. Facultats  
El Consell d'Administració tindrà les facultats següents:  
a) Definir anualment les línies generals d'actuació de l'Institut, d'acord amb les directrius emanades del Govern Valencià.  
b) Aprovar l'avantprojecte de pressupost de l'Institut.  
c) Aprovar els comptes que ha de rendir l'Institut als efectes del control financer establit en la Llei d'Hisenda Pública de la Generalitat Valenciana.  
d) Aprovar la memòria anual d'activitats de l'Institut.  
e) Aprovar l'organització interna i la plantilla de l'Institut, a proposta del director general, amb l'informe previ de la Comissió Executiva.  
f) Aprovar les convocatòries de proves d'accés a l'Institut i establir-ne les característiques i els criteris que s'han de seguir per a la selecció i admissió del personal, a proposta de la Comissió Executiva.  
g) Aprovar la retribució del personal de l'Institut, a proposta de la Comissió Executiva.  
h) Aprovar la creació, o participació en el capital, de societats mercantils o cooperatives. Quan la participació en aquestes societats fóra majoritària es requeriria, en tot cas, autorització del Govern Valencià.  
i) Designar les persones que han de tenir la representació de la Generalitat Valenciana en qüestions d'índole financera, quan alguna disposició ho preveja o el Govern Valencià li ho encomane.»  
«Article 19. Nomenament   
El director general de l'Institut serà nomenat pel Govern Valencià, a proposta del conseller d'Economia i Hisenda, entre persones amb capacitat, preparació tècnica i experiència suficient per a exercir les funcions pròpies del seu càrrec.»  
«Article 20. Exclusivitat  
L'exercici del càrrec de director general requereix dedicació exclusiva i serà incompatible amb qualsevol activitat retribuïda tant de caràcter públic com privat, llevat l'administració del propi patrimoni.  
No obstant això, les funcions de director general de l'Institut podran ser acumulades a les del secretari general de la Conselleria d'Economia i Hisenda.»  
«Article 21. Substitució  
En el cas d'absència o malaltia del director general, el conseller d'Economia i Hisenda designarà la persona que haja de substituir-lo.»  
DISPOSICIONS FINALS  
Primera  
S'autoritza el conseller d'Economia i Hisenda per a dictar les disposicions que siguen necessàries per al desplegament i l'execució del que disposa aquest decret.  
Segona  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 24 de juliol de 1995  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI